**ŠTATÚT**

RADY ŠKOLY PRI MŠ – ÓVODA KOMÁROVSKÁ 58, BRATISLAVA

V súlade so zákonom č. 596/2003 Z.z. o štátnej správe v školstve a školskej samospráve a o zmene a doplnení niektorých zákonov (ďalej len „zákon č. 596/ 2003 Z. z.“) a v súlade s ustanovením § 9 vyhlášky Ministerstva školstva SR č. 291/2004 Z.z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení v platnom znení (ďalej len „vyhláška č. 291/2004 Z.z.“) sa vydáva tento štatút rady školy.

**Základné ustanovenia**

**Článok 1**

1. V zmysle § 24 ods. 2 zákona č. 596/ 2003 Z. z. sa zriaďuje Rada školy pri škole MŠ – Óvoda Komárovská 58, Bratislava – Podunajské Biskupice.
2. Sídlo rady školy je zhodné so sídlom školy, pri ktorom je zriadená.

**Pôsobnosť a poslanie rady školy**

**Článok 2**

1. Rada školy je ustanovená s pôsobnosťou v rámci školy, pri ktorej je zriadená.
2. Rada školy je iniciatívnym a poradným samosprávnym orgánom, ktorý vyjadruje a presadzuje verejné záujmy a záujmy žiakov, rodičov, pedagogických zamestnancov a ďalších zamestnancov školy v oblasti výchovy a vzdelávania. Plní tiež funkciu verejnej kontroly, vyjadruje sa k činnosti školy a ku skutočnostiam podľa § 5 ods. 7 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov a k vyradeniu zo siete alebo zaradeniu do siete škôl SR.

**Činnosť rady školy**

**Článok 3**

1. Rada školy sa vyjadruje ku všetkým závažným skutočnostiam, ktoré sa vzťahujú k práci školy.
2. Rada školy
	1. uskutočňuje výberové konanie na vymenovanie riaditeľa školy.
	2. navrhuje na základe výberového konania kandidáta na vymenovanie riaditeľa školy.
	3. predkladá návrh na odvolanie riaditeľa školy (vždy s odôvodnením) alebo sa vyjadruje k návrhu na odvolanie riaditeľa školy (ak zriaďovateľ odvolá riaditeľa podľa § 3 ods. 7 písm. b) a c) a ods. 8 písm. b) a c) zákona č. 596/2003 Z.z.).
	4. vyjadruje sa ku koncepčným zámerom rozvoja školy. Vyjadruje sa k návrhu na zrušenie školy.
	5. vyjadruje sa ku skutočnostiam uvedeným v § 5 ods. 7 citovaného zákona, a to najmä:
		1. k návrhu na počty prijímaných žiakov a počtu tried
		2. k návrhu školského vzdelávacieho programu a výchovného programu
		3. k informáciám o pedagogicko-organizačnom a materiálno-technickom zabezpečení výchovno-vzdelávacieho procesu
		4. k správe o výchovno-vzdelávacej činnosti, jej výsledkoch a podmienkach
		5. k návrhu rozpočtu
		6. k správe o výsledkoch hospodárenia školy
3. Rada školy sa stretne pred uskutočnením výberového konania na funkciu riaditeľa školy a dohodne postup výberového konania.

**Zloženie rady školy**

**Článok 4**

1. Rada školy má 7 členov
2. Členmi rady školy sú:
* 2 zvolení zástupcovia rodičov
* 2 zvolení zástupcovia pedagogických zamestnancov
* 1 zvolený nepedagogický zamestnanec
* 2 delegovaní zástupcovia príslušnej obce

**Spôsob voľby členov rady školy**

**Článok 5**

* + 1. Členom rady môže byť iba fyzická osoba, ktorá je spôsobilá na právne úkony a je bezúhonná.
		2. Voľba zástupcov rodičov do rady školy sa uskutočňuje tajným hlasovaním rodičov žiakov navštevujúcich školu (na plenárnom zasadnutí).
		3. Voľba zástupcov pedagogických zamestnancov školy do rady školy sa uskutočňuje tajným hlasovaním pedagogických zamestnancov školy.
		4. Voľba zástupcov nepedagogických zamestnancov školy do rady školy sa uskutočňuje tajným hlasovaním nepedagogických zamestnancov školy.
		5. Členovia rady školy sú volení na štvorročné funkčné obdobie.
		6. Ak v priebehu funkčného obdobia nastane situácia, že treba doplniť člena do rady školy, bude sa postupovať nasledovne:
* rodičia - doplní sa o rodiča, ktorý nasleduje podľa počtu hlasov získaných vo voľbách,
* zamestnanci školy — postupovať ako za rodičov,
* delegovaný zástupca - požiadať zriaďovateľa o delegovanie nového člena.
	+ 1. Členstvo v rade školy zaniká
			- 1. uplynutím funkčného obdobia,
				2. odstúpením,
				3. ak vzniknú dôvody na zánik členstva podľa § 25 ods. 11 zákona č. 596/2003 Z. z.,
				4. odvolaním člena, ktorý je delegovaný za zriaďovateľa,
				5. odvolaním zvoleného člena podľa § 25 ods. 5 a 6 zákona č. 596/ 2003 Z. z.

Ak sa člen, ktorý je zvolený za pedagogických zamestnancov, ostatných zamestnancov alebo rodičov, teda „volení“ členovia, bezdôvodne dlhodobo nezúčastňujú na zasadnutiach, oznámi predseda príslušnej skupine voličov túto skutočnosť, príslušná skupina rozhodne, či svojho zástupcu odvolá a zvolí iného.

* + - * 1. obmedzením alebo pozbavením člena spôsobilosti na právne úkony,
				2. pri skončení pracovného pomeru - v prípade pedagogického a nepedagogického zamestnanca
				3. keď dieťa prestane navštevovať školu – v prípade rodičov
				4. smrťou člena alebo jeho vyhlásením za mŕtveho.

**Pravidlá rokovania rady školy**

**Článok 6**

* 1. Rada školy je uznášania schopná, ak je na jej zasadnutí prítomná nadpolovičná väčšina jej členov. Na platné uznesenie je potrebný nadpolovičný počet hlasov prítomných členov.
	2. Na platné uznesenie rady školy vo veci vymenovania, odvolania alebo potvrdenia riaditeľa vo funkcii je potrebný nadpolovičný počet hlasov všetkých jej členov.
1. Rada školy sa schádza podľa plánu činnosti na príslušný kalendárny rok, prípadne podľa potreby (ak o to požiada zriaďovateľ, riaditeľ alebo tretina počtu členov rady školy).
2. Zasadnutia rady školy sú verejné, pokiaľ rada školy dvojtretinovou väčšinou hlasov všetkých členov nerozhodne inak. Oznámenie o zasadnutí rady školy bude zverejnené na webovom sídle školy.
3. Zasadnutie rady školy vedie jej predseda.
4. Zo zasadnutí rady školy sa spíše zápisnica, ktorá bude uložená u predsedu. Prílohou zápisnice je prezenčná listina.
5. Nová školská rada musí byť zvolená najneskôr do desiatich dní pred skončením funkčného obdobia rady školy.
6. Rada školy prizýva na výberové konanie na obsadenie miesta riaditeľa zástupcu okresného úradu a zástupcu štátnej školskej inšpekcie. Prizvaní zástupcovia majú hlas riadny.
7. Zmeny v štatúte rady školy je možné vykonať formou dodatku na zasadnutí rady školy, na odsúhlasenie ktorého je potrebný 2/3 počet hlasov všetkých členov rady školy.

**Práva a povinnosti člena rady školy**

**Článok 7**

1. Člen má právo:
	* + 1. voliť a byť volenýdo funkcie predsedu,
			2. navrhovať kandidátov na funkciu predsedu rady školy,
			3. byť informovaný o všetkých skutočnostiach, ktoré sú predmetom rokovania rady školy a slobodne sa k nim vyjadrovať,
			4. hlasovať ku všetkým uzneseniam rady školy,
			5. predkladať na rokovanie rady školy vlastné námety prípadne materiály.
2. Člen rady školy je povinný sa zúčastňovať jej zasadnutí. Neúčasť na troch po sebe nasledujúcich zasadnutiach bez náležitého ospravedlnenia sa hodnotí ako nezáujem o výkon funkcie a neplnenie povinností člena rady školy podľa tohto štatútu.Rada školy túto skutočnosť oznámi rodičom, zamestnancom školy alebo zriaďovateľovi, za ktorých bol člen rady školy volený alebo delegovaný, ktorí rozhodnú o jeho členstve.
3. Člen rady školy je povinný zabezpečiť ochranu osobných údajov chránených všeobecne záväznými právnymi predpismi.

**Povinnosti predsedu rady školy**

**Článok 8**

1. Predseda rady riadi činnosť rady školy a koná v jej mene. Nerozhoduje o všetkých záležitostiach rady školy samostatne, vždy len spoločne s ostatnými členmi.
2. Predsedu a podpredsedu rady školy volí rada školy na svojom prvom zasadnutí zo svojich členov, a to nadpolovičnou väčšinou hlasov všetkých členov rady školy.
3. Predsedu rady školy môže rada školy odvolať nadpolovičnou väčšinou hlasov všetkých členov, ak si neplní povinnosti, vyplývajúce mu zo štatútu, alebo ak je odsúdený za úmyselný trestný čin, alebo ak nie je schopný zo zdravotných dôvodov vykonávať túto funkciu.
4. Predseda rady školy predloží na najbližšom zasadaní po ustanovení rady školy návrh štatútu rady školy na schválenie.
5. Predseda rady školy zvoláva, pripravuje a riadi schôdze rady školy.
6. Predseda rady školy zvolá zasadnutie najneskôr do 15 dní, ak o to požiada tretina členov rady školy, riaditeľ školy alebo zriaďovateľ. Ak tak neurobí, radu školy zvolá a predsedá jej podpredseda.
7. Predseda rady školy vypracuje výročnú správu v termíne určenom radou školy, najneskôr do 31. marca.
8. Výročná správa obsahuje:
	1. prehľad činností vykonávaných v kalendárnom roku
	2. prehľad o hospodárení
	3. zmeny a nové zloženie rady školy, ku ktorým došlo v priebehu roka
	4. ďalšie údaje určené radou školy
9. Výročná správa je pre verejnosť prístupná v sídle rady školy.

**Vzťahy rady školy k orgánom miestnej štátnej správy**

**Článok 9**

1. Predseda rady školy informuje riaditeľa školy o pláne zasadnutí na príslušný kalendárny rok.
2. Riaditeľ školy v súlade s plánom zasadaní predkladá rade školy príslušné materiály a to spravidla v písomnej forme a v požadovanom množstve.

**Záverečné ustanovenia**

**Článok 10**

1. Rada školy zabezpečuje svoju činnosť v súlade s § 10 Vyhlášky Ministerstva školstva SR c.291/2004 Z.z., ktorou sa určujú podrobnosti o spôsobe ustanovenia orgánov školskej samosprávy, o ich zložení, o ich organizačnom a finančnom zabezpečení.
2. Rada školy nemá vlastný majetok.

Tento štatút bol prerokovaný a schválený na zasadaní rady školy dňa 12.11.2019 a od tohto dňa nadobúda účinnosť.

V Bratislave, 13.11.2019

 Ing. Beáta Pišteková

 predsedníčka rady školy